《谢惠补之送梁杲墨》
宋代·袁说友

江南黟歙千峰长，盘纡融结百鸟颃。
钟灵孕秀山之玉，中有石墨时伏翔。
曹公万斤如赢粮，士龙二螺石髓香。
人间那得制笔郎，此物我亦成空囊。
松煤仅贮陈玄光，磨楯未办文檄梁。
知公腹稿夸成章，梦中盈袖方椟藏。
仲将一点容升堂，佳哉秀句来一方。
愧我学书临池旁，幸公琼报毋相忘。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。